**LĒMUMS**

Liepājā

|  |  |  |
| --- | --- | --- |
| 2022.gada 14.aprīlī | Nr.139/6  (prot. Nr.6, 9.§) |  |

Par saistošo noteikumu precizēšanu

Ar Liepājas valstspilsētas pašvaldības domes 2022.gada 17.marta lēmumu Nr.99/5 (prot. Nr.5, 20.§) “Par licencēto makšķerēšanu Liepājas ezerā un Tirdzniecības kanālā no dzelzceļa tilta līdz tramvaja tiltam” apstiprināti saistošie noteikumi Nr.5 “Par licencēto makšķerēšanu Liepājas ezerā un Tirdzniecības kanālā no dzelzceļa tilta līdz tramvaja tiltam” (turpmāk arī - saistošie noteikumi Nr.5).

Liepājas valstspilsētas pašvaldībā saņemta Vides aizsardzības un reģionālās attīstības ministrijas 2022.gada 24.marta vēstule Nr.1-18/2260 “Par saistošajiem noteikumiem Nr.5”, kurā lūgts precizēt saistošo noteikumu Nr.5 izdošanas tiesisko pamatojumu, svītrot 4.punkta apakšpunktus, kuros noteikti ar licencētās makšķerēšanas ieviešanu sasniedzamie mērķi un rezultāti, svītrot saistošo noteikumu 11.punktu. Ministru kabineta 2015.gada 22.decembra noteikumu Nr.799 “Licencētās makšķerēšanas, vēžošanas un zemūdens medību kārtība” (turpmāk - MK noteikumi Nr.799) nenoteic pienākumu pašvaldībai saistošajos noteikumos pamatot, kā tiek aprēķināta un noteikta licences maksa. Svītrot 13.3.apakšpunktu un precizēt 13.5.apakšpunktu, svītrojot no tā vārdus “daudzbērnu ģimeņu locekļiem”. Šobrīd spēkā esošo normatīvo aktu regulējumā Černobiļas AS avārijas seku likvidācijas dalībniekiem un daudzbērnu ģimeņu locekļiem nav noteiktas tiesības saņemt licenci par samazinātu maksu vai bezmaksas licenci, jo šādas tiesības nav noteiktas nedz MK noteikumu Nr.799 23.punktā, nedz 24.punktā. Svītrot saistošo noteikumu 25.punktu, jo MK noteikumu Nr.799 8.punkts vairs nenoteic pienākumu licencētās makšķerēšanas organizētajam reģistrēt personas, kas ir pārkāpušas nolikumā noteikto lomu uzskaites kārtību, un neizsniegt tām licenci divu gadu laikā pēc pārkāpuma konstatēšanas. Precizēt saistošo noteikumu V.nodaļu, sniedzot plašāku informāciju par licenču pārdošanas un izsniegšanas vietām un norādot kurā tīmekļvietnes [www.liepaja.lv](http://www.liepaja.lv) sadaļā informācija atrodama, vai, piemēram, kur informācija ir pieejama personām, kurām nav iespējams izmantot elektroniskos plašsaziņas līdzekļus.

Ņemot vērā Vides aizsardzības un reģionālās attīstības ministrijas atzinumu, pamatojoties uz likuma “Par pašvaldībām” 45.panta ceturto daļu, Liepājas valstspilsētas pašvaldības dome **nolemj:**

Precizēt Liepājas valstspilsētas pašvaldības domes 2022.gada 17.marta saistošos noteikumus Nr.5 “Par licencēto makšķerēšanu Liepājas ezerā un Tirdzniecības kanālā no dzelzceļa tilta līdz tramvaja tiltam” (pielikumā).

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Vides aizsardzības un reģionālās attīstības ministrijai, Zemkopības ministrijai, Pārtikas drošības, dzīvnieku veselības un vides zinātniskajam institūtam “Bior”, Valsts vides dienesta Kurzemes reģionālajai vides pārvaldei, Dabas aizsardzības pārvaldes Kurzemes reģionālajai administrācijai, Vides, veselības un sabiedrības līdzdalības daļai, biedrībai “Liepājas ezeri” | |